b"\n_START_ARTICLE_\nMessier 5\n_START_SECTION_\nEstrelles variables\n_START_PARAGRAPH_\nPer a l'aficionat dotat d'un telescopi mitj\xc3\xa0 (150-200 mm de di\xc3\xa0metre) equipat amb c\xc3\xa0mera CCD, la variable m\xc3\xa9s brillant \xc3\xa9s V42; es tracta d'un astre de magnitud 11,22 (en banda V) que polsa amb un per\xc3\xadode de 12,75 dies i pertany al tipus RV Tauri._NEWLINE_Es coneixen al voltant de 105 estrelles variables en lluentor, unes 97 de les quals s\xc3\xb3n del tipus RR Lyrae. Les estrelles RR Lyrae, algunes vegades anomenades variables de c\xc3\xbamul, s\xc3\xb3n d'alguna manera semblants a les variables cefeides i com a tal es poden usar com a eina per mesurar dist\xc3\xa0ncies a l'espai, ja que es coneix la relaci\xc3\xb3 entre la seva lluminositat i el seu per\xc3\xadode. L'estrella m\xc3\xa9s brillant i, per tant, la m\xc3\xa9s f\xc3\xa0cilment observable varia la seva magnitud de 10,6 a 12 en un per\xc3\xadode per sota dels 26,5 dies. Tamb\xc3\xa9 s'ha observat una nana nova en aquest c\xc3\xbamul."